H. Lundbeck A/S 


Den 20. marts 2018 kl. 10:00, afholdtes ordinær generalforsamling i H. Lundbeck A/S, CVR-nr. 56759913, på 
selskabets adresse, Ottiliavej 9, 2500 Valby. 


Bestyrelsens formand, Lars Søren Rasmussen, indledte generalforsamlingen med at præsentere selskabets 
ledelse. Til dirigent havde bestyrelsen valgt advokat Jørgen Kjergaard Madsen, der konstaterede, at 


generalforsamlingen var lovligt indkaldt og beslutningsdygtig. 


Dagsorden i overensstemmelse med vedtægternes punkt 8.1: 


1. Bestyrelsens beretning om selskabets virksomhed i det forløbne år. 

2. Fremlæggelse af årsrapport til godkendelse. 

3. Beslutning om anvendelse af overskud eller dækning af underskud i henhold til den godkendte årsrapport. 
4. Valg af bestyrelse. 

5, Godkendelse af vederlag til bestyrelsen for det indeværende regnskabsår. 

6. Valg af én eller to statsautoriserede revisorer. 


7. Eventuelle forslag fra aktionærer eller bestyrelse. 
7.1 Forslag fra bestyrelsen om at bemyndige bestyrelsen til lade selskabet erhverve egne aktier. 
7.2 Forslag fra bestyrelsen om at bemyndige generalforsamlingens dirigent til at anmelde de på 


generalforsamlingen vedtagne beslutninger til Erhvervsstyrelsen. 


8. Eventuelt. 


Ad. Punkterne 1 - 2: Bestyrelsens beretning om selskabets virksomhed i det forløbne år og 


fremlæggelse af årsrapport til godkendelse 


Bestyrelsens formand, Lars Søren Rasmussen, aflagde beretning om selskabets virksomhed: 


2017 blev et historisk godt år for Lundbeck og jeg er meget tilfreds med det finansielle resultat, som er det 
bedste i Lundbecks historie. Omsætningen steg med 10 % og nåede 17,2 milliarder kroner. Samtidig opnåede 
vi næsten en fordobling af det primære driftsresultat til 4,4 milliarder kroner. 

Lundbecks portefølje af nøgleprodukter, dvs. Rexulti, Onfi, Northera, Brintellix eller Trintellix som det hedder i 
Nordamerika samt Abilify Maintena har fortsat den stærke vækst i 2017. Salget af disse produkter steg 36 


% sammenlignet med 2016, og udgør nu over halvdelen af Lundbecks omsætning. 


Alle fem nøgleprodukter har hver især vist flot vækst og rundede alle en omsætning på over 1 milliard kroner. 

Onfi er nu Lundbecks største produkt med et salg på over 3 milliarder kroner. Samlet set genererede 
nøgleprodukterne et salg på 8,9 milliarder kroner. Vi forventer, at væksten i vores nøgleprodukter fortsætter, 
og at endnu flere patienter får gavn af lægemidlerne. I de kommende år vil væksten blandt andet komme fra 
de nylige lanceringer af Brintellix på en række europæiske og internationale markeder samt fra de kommende 
lanceringer af Rexulti i flere lande uden for Nordamerika. Rexulti blev i efteråret 2017 lanceret i Australien som 
det første marked uden for Nordamerika. Geografisk blev væksten i særdeleshed drevet af en stærk vækst på 
det vigtige nordamerikanske marked hvor salget steg med 17 % sammenlignet med 2016, og nåede 10,7 


milliarder kroner. 


Salget i Europa faldt 3 % til 2,8 milliarder kroner. Faldet skyldes faldende licensindtægter fra Azilect efter 
tilbagelevering af rettighederne til Teva. Ser man bort fra dette steg salget i Europa med 1 % sammenlignet 
med 2016, og den underliggende indtjening er markant forbedret. Det er vores forventning, at Europa i 2018 


vil være tilbage på vækstsporet og bidrage væsentligt til Lundbecks indtjening. 


I Internationale Markeder, som primært består af Kina, Japan, Australien samt en række asiatiske og 
sydamerikanske lande, opnåede vi et salg på 3,3 milliarder kroner svarende til en vækst på 2 %, hovedsageligt 
drevet af Brintellix og Abilify Maintena. I de kommende år forventer vi, at særligt Kina vil bidrage væsentligt til 


Lundbecks forretning. 


Lundbeck er i dag et solidt selskab med stærk ekspertise inden for hele værdikæden i at opfinde, udvikle, 


producere og markedsføre lægemidler til behandling af psykiatriske og neurologiske sygdomme. 


Denne unikke ekspertise betyder, at Lundbeck på trods af at vi er et lille lægemiddelselskab med 5.000 
medarbejdere, er i stand til at konkurrere globalt mod langt større medicinalselskaber. Strategien er at 
fortsætte denne fokuserede indsats og samtidig sikre global udbredelse af vores innovative lægemidler. Vi 
fokuserer vores forsknings- og udviklingsindsats inden for fire nøgleområder, hvor Lundbeck har en særlig 
ekspertise og dermed mulighed for at gøre en værdifuld forskel for patienter. Det er som bekendt inden for 
depression, skizofreni, Alzheimers sygdom og Parkinsons sygdom. I 2017 har vi fået tre vigtige 
produktgodkendelser. I Kina er Azilect til behandling af Parkinsons sygdom og Brintellix til behandling af 
depression blevet godkendt. De bliver en meget vigtig del af Lundbecks fortsatte vækst i Kina. Derudover blev 
Abilify Maintena godkendt i USA til vedligeholdelsesbehandling af bipolar 1 lidelse. Desuden havde vi fremskridt 
i vores udviklingsportefølje med igangsættelsen af kliniske fase 1 forsøg med en to- måneders formulering af 
Abilify Maintena og med en langtidsvirkende injicerbar formulering af brexpiprazol. Udviklingen af nye og 
innovative lægemidler indebærer dog også skuffelser og tilbageslag. Det oplevede vi i 2017, og vi vil også i de 
kommende år helt forventeligt møde tilbageslag. Men netop derfor er glæden desto større når det lykkes at få 


godkendt nye lægemidler, der kan forbedre livet for mennesker med psykiatriske og neurologiske sygdomme. 


Vi er meget optagede af, at patienter får den bedste behandling og ønsker at bidrage til at nedbringe den store 
menneskelige og samfundsmæssige byrde, forbundet med disse lidelser. Mere end 375 millioner mennesker 
lider af depression, skizofreni, Alzheimers sygdom og Parkinsons sygdom. I takt med den øgede 
befolkningslevetid forventes dette tal, ligesom de afledte samfundsmæssige omkostninger, at stige i de 


kommende år. Det er derfor essentielt, at vi fortsætter med at hjælpe disse patienter. 


Allerede i dag gør Lundbecks lægemidler en stor forskel for patienter. Hvis vi ser på de lægemidler som 
Lundbeck selv har opfundet siden selskabet markedsførte Truxal i 1959, så hjælper de i dag hvert år mere end 
50 millioner patienter. Vi vil i fremtiden stadig arbejde fokuseret og hårdt på, at vores innovative lægemidler 


hjælper endnu flere patienter. 


Jeg er utrolig glad for at kunne præsentere Lundbecks bedste finansielle resultat nogensinde. Et resultat som er 

i overensstemmelse med de forventninger vi annoncerede i november 2017 i forbindelse med regnskabet for 3. 

kvartal. Vi opnåede: 

S En omsætning på 17,2 milliarder kroner, svarende til stigning på 10 % 

- Resultat af primær drift (EBIT) på 4,4 milliarder kroner, svarende til næsten en fordobling fra 
2016 

- EBIT-margin på 25,6 %. Hvis vi justerer for salg af bygninger var EBIT-marginen på 24,2 % 


Resultatet var langt bedre end det vi havde forestillet os i begyndelsen af året. Det skyldes hovedsageligt 
mindre generisk erosion af Sabril og Xenazine, og også salg af ejendomme, der gav en indtægt på 242 millioner 


kroner. 


Hvis vi ser lidt nærmere på tallene, så har det primært været den stærke vækst på 10 % i omsætningen, der 
har genereret det flotte resultat. Samtidig er produktionsomkostningerne faldet, hvilket skyldes, at 
produktmixet er ændret. Stigningen i Salgs-, distributions- og administrationsomkostninger kan henføres til 
øgede markedsføringsaktiviteter primært i Nordamerika. Forsknings- og udviklingsomkostninger i 2017 er 
lavere end i 2016. Dette skyldes primært, at 2016 indeholdt en nedskrivning af idalopirdin. Samlet set fører de 


nævnte forhold til en næsten dobbelt så høj indtjening i 2017 sammenlignet med 2016. 


Hvis vi går til pengestrømmene, så har den kraftige forbedring i virksomhedens drift medført en forbedring af 
den likvide beholdning i 2017 sammenlignet med 2016. Ultimo 2017 havde vi således en likvidbeholdning på 
3,7 milliarder kroner. Dette er endda efter vi i 2017 har tilbagebetalt den resterende realkreditgæld på knap 2 


milliarder kroner, så Lundbeck nu er gældfri. 


Den forbedrede likvide beholdning og reduktionen af den rentebærende gæld betød, at vores netto likviditet 
blev forbedret med ca. 3,3 milliarder kroner fra 2016 til 2017. Netto likviditet var således ca. 3,7 milliarder 
kroner ultimo 2017 og forventes at stige yderligere, for ved udgangen af 2018 at nå omkring 5 milliarder 


kroner. 


Selvom 2017 var det bedste år nogensinde for Lundbeck, forventer vi, at 2018 bliver endnu bedre. På trods af 
den øgede generiske konkurrence for Sabril og Xenazine, forventer vi, at Lundbeck vil levere en rekord høj 


omsætning og EBIT i 2018. Fremgangen er endnu engang drevet af vores nøgleprodukter. 


De finansielle forventninger til 2018 er: 
- Omsætning: 17,2-18,0 milliarder kroner svarende til en vækst på 0 - 5 % 


3 Resultat af primær drift (EBIT): 4,8-5,2 milliarder kroner svarende til en vækst på 9 - 18 % 


I forbindelse med turn-around'en for Lundbeck etablerede vi i 2016 langsigtede indtjeningsmål for selskabet. 
Disse er: 

Š EBIT-margin: 25 % (målet er at øge virksomhedens overskudsgrad) 

- ROIC: 25 % (målet er at den investerede kapital forrentes tilstrækkeligt) 

= Cash to earnings: >90 % (målet er at en stor del af virksomhedens pengestrøm omsættes til 


indtjening) 


EBIT- marginen nåede 24,2 % fraregnet gevinst ved salg af ejendomme i 2017 og vi forventer den stiger til 27- 


30 % i 2018 - vi forventer således at nå vores langsigtede finansielle mål i 2018. 


Lars Søren Rasmussen takkede afslutningsvist for opmærksomheden, og overlod herefter ordet til Jørgen 


Kjergaard Madsen. 


Dirigenten åbnede for debat vedrørende dagsordenens punkt 1 og 2. 


Michael Thøgersen fra Dansk Aktionærforening udtrykte stor tilfredshed med selskabets resultater og ønskede 


svar på følgende spørgsmål: 


1. Hvordan ser H. Lundbeck på prispres i markedet, især i Nordamerika? 


2. H. Lundbeck har et meget stort antal patenter, flere tusinde. Gør man noget for at finde licenstagere 


eller købere til nogle af disse patenter, således at man derigennem kan få nogle ekstra indtægter? 
Derudover bemærkede Michael Thøgersen, at ledelsen i H. Lundbeck har solgt mange aktier i 2017, men at 
ingen har købt aktier, samt at enkelte medlemmer af bestyrelsen og direktionen ikke ejer nogen aktier i 
selskabet. 


Afslutningsvis takkede Michael Thøgersen medarbejdere og ledelse for et godt 2017. 


Lars Søren Rasmussen takkede Michael Thøgersen for kommentarerne og spørgsmålene og oplyste i relation til 


spørgsmål nr. 1, at alle virksomheder, som investerer store summer i at udvikle ny og bedre medicin, skal 


kunne redegøre for værdien af denne, når priserne forhandles. Det gælder også Lundbeck, som har været i 
stand til at løfte denne opgave og derfor har kunnet justere Lundbecks priser på niveau med selskabets 


konkurrenter. 


For så vidt angår spørgsmål nr. 2 oplyste Lars Søren Rasmussen, at det er rigtigt, at Lundbeck har mange 
patenter, samt at det er helt afgørende for Lundbeck, at selskabet med patenter kan sikre sig den 
markedseksklusivitet, som er forudsætningen for selskabets store investeringer i forskning og udvikling. 
Patentsystemet er indrettet således, at man i praksis skal have mange patenter for at dække et lægemiddel. 


Således har Lundbeck reelt ikke patenter, som selskabet ikke ”udnytter”. 


Endeligt oplyste Lars Søren Rasmussen, at H. Lundbeck fokuserer på, om bestyrelsesmedlemmerne har de rette 


kompetencer fremfor, om de har en beholdning af aktier i selskabet eller ej. 


Ingen yderligere ønskede ordet, og dirigenten konstaterede herefter, at bestyrelsens beretning var taget til 


efterretning, og at årsrapporten for 2017 var godkendt. 


Ad. Punkt 3: Beslutning om anvendelse af overskud eller dækning af underskud i henhold til den 
godkendte årsrapport 
Bestyrelsen foreslog, at der for regnskabsåret 2017 udbetales udbytte på 61 % af årets nettoresultat, svarende 


til DKK 8,00 pr. aktie eller et samlet udbytte på DKK 1.592 millioner. 


Forslaget blev vedtaget. 


Ad. Punkt 4: Valg af bestyrelse 

I henhold til vedtægternes punkt 5.1 er de generalforsamlingsvalgte bestyrelsesmedlemmer på valg hvert år. 
Bestyrelsen foreslog genvalg af Lars Søren Rasmussen, Lene Skole-Sørensen, Lars Erik Holmqvist og Jeremy 
Max Levin. Bestyrelsen foreslog desuden nyvalg af Jeffrey Berkowitz og Henrik Andersen. Jens Jesper Ovesen 


stillede ikke op til genvalg. 


Selskabslovens § 120 var iagttaget. 


Lars Søren Rasmussen, Lene Skole-Sørensen, Lars Erik Holmqvist, Jeremy Max Levin, Jeffrey Berkowitz og 


Henrik Andersen blev herefter valgt til selskabets bestyrelse. 


Bestyrelsen består herefter af: 


—- Lars Søren Rasmussen 
— Lene Skole-Sørensen 


- Lars Erik Holmqvist 


—- Jeremy Max Levin 

- Jeffrey Berkowitz 

- Henrik Andersen 

- Jørn Møller Mayntzhusen (medarbejdervalgt) 


- Ludovic Tranholm Otterbein (medarbejdervalgt) 


Rikke Kruse Andreasen (medarbejdervalgt) 


Ad. Punkt 5: Godkendelse af vederlag til bestyrelsen for det indeværende regnskabsår 
Dirigenten fremlagde bestyrelsens forslag om, at bestyrelsens vederlag for indeværende regnskabsår blev 


fastsat til samme beløb som for 2017: 


- Menige bestyrelsesmedlemmer modtager et grundhonorar på DKK 350.000 

- Formanden modtager tre gange grundhonoraret 

- Næstformanden modtager to gange grundhonoraret 

- Menige medlemmer af komitéerne modtager DKK 200.000 i tillæg til grundhonoraret 


- Formændene for komitéerne modtager DKK 300.000 i tillæg til grundhonoraret 


Ingen ønskede ordet. 


Dirigenten konstaterede, at bestyrelsens forslag om vederlag for 2018 blev godkendt. 


Ad. Punkt 6: Valg af én eller to statsautoriserede revisorer 

I henhold til vedtægternes § 8 var den generalforsamlingsvalgte revision på valg. Bestyrelsen foreslog genvalg 
af Deloitte Statsautoriseret Revisionspartnerselskab i overensstemmelse med revisionsudvalgets (svarende til 
bestyrelsen) indstilling. Revisionsudvalget er ikke blevet påvirket af tredjeparter og har ikke været underlagt 
nogen aftale med en tredjepart, som begrænser generalforsamlingens valg til visse revisorer eller 


revisionsfirmaer. 

Dirigenten redegjorde for bestyrelsens forslag, der blev vedtaget. 

Ad. Punkt 7.1 

Dirigenten fremlagde og gennemgik bestyrelsens forslag om at bemyndige bestyrelsen til at lade selskabet 


erhverve egne aktier. 


Forslaget blev vedtaget. 


Ad. Punkt 7.2 
Dirigenten gennemgik bestyrelsens forslag om at bemyndige dirigenten til at foretage ændringer i og tilføjelser 
til det på generalforsamlingen vedtagne samt bemyndige dirigenten til at anmelde beslutninger til 


Erhvervsstyrelsen. 

Forslaget blev vedtaget. 

Ad. Punkt 8: Eventuelt 

Dirigenten konstaterede herefter, at dagsordenen var udtømt og gav ordet til bestyrelsens formand. Lars Søren 


Rasmussen takkede for fremmødet til årets generalforsamling og afsluttede generalforsamlingen. 


Generalforsamlingen blev hævet kl. 10:40. 


Jørgen Kjergaard Madsen 
Dirigent 


